**Мішэль Рэнеры** (фр.: Michel Raineri; 15 ліпеня 1959, Тулон, Францыя — 17 ліпеня 2017, Парыж) — французскі дыпламат, Надзвычайны і Паўнамоцны Пасол Францыі ў Рэспубліцы Беларусь (2009—2013), Надзвычайны і Паўнамоцны Пасол Францыі ў Эстоніі(2013—2016).

Біяграфія
---------

Нарадзіўся 15 ліпеня 1959 года ў Тулоне ў сям’і Леона Рэнеры, спецыяліста па тэхнічнай эксплуатацыі верталётаў і Жанін Меню, сядзелкі. Быў двойчы жанаты. Двое дзяцей: Гіём — гукаінжынер, прадзюсар спектакляў. Палін — актрыса, рэжысёр.

Адукацыя: Ліцэй Франсуа Араго (Перпіньян), Школа па падрыхтоўцы настаўнікаў пачатковых класаў (Перпіньян), падрыхтоўчы курс Нацыянальнай школы адміністрацыі (Парыжскі Інстытут палітычных даследаванняў), Нацыянальная школа адміністрацыі (1987—1989, выпуск «Свабода, роўнасць, братэрства»)

Таварыства: камандор Бардо, кавалера Праванса, мушкецёр Арманьяк, член таварыства вінаў «Бардо» і «Бардо сюперыёр»

З 1979 па 1985 прадстаўляў 5 разоў Францыю на чэмпіянаце свету па гульні ў скрабл (французская мова). Чэмпіён свету ў парах (з Роландам Ніно) у 1981 годзе (Монтре), віцэ чэмпіён свету ў парах (з Роландам Ніно) у 1983 годзе (Грэнобль), у суаўтарстве з П’ерам Андрэ Сігалам напісаў кнігу «Ключы для Скрабл» (Выдавецтва «Du Rocher»).

Аўтар двух раманаў: «Лідзі згубілася 13 разоў», «Дэкарт і Босюэ катаюцца на веласіпедзе», дзвюх тэатральных п’ес: «За вішнёвым садам», «Далікатная мафія», артыкулаў для калектыўных выданняў: прадмова да зборніка вершаў Амаду Ламін Салі «Дзікія вены» (Кракаў, 2003), артыкул «Ірына Котава, мастак нечаканага» ў прадмове да альбома «Уяўны Парыж» (Мінск, 2010).

У 2013 годзе выйшла кніга М. Рэнеры «Чудотворные иконы Беларуси», уступленні да якой склалі Мітрапаліт Мінскі і Слуцкі Філарэт, Патрыяршы Экзарх усяе Беларусі, а таксама Мітрапаліт Мінска-Магілёўскі архібіскуп Тадэвуш Кандрусевіч. Апошні таксама адзначыў, што аўтар правёў вялікую работу па зборы, вывучэнні і сістэматызацыі матэрыялу.

Перакладчык польскіх паэтаў Адамa Загаеўскага «Містыка для пачаткоўцаў» (Выдавецтва «Wydawnictwo literackie», 2005) і Малгажаты Хілары.

Будучы дырэктарам Французскага інстытута ў Кракаве, арганізаваў 2005 годзе ў Нацыянальным музеі Кракава рэтраспектыву, прысвечаную Ісааку Цэльнікеру, каардынаваў аднаўленне французскага павільёна ў Асвенцыме, на інаўгурацыі якога ў студзені 2005 года прысутнічаў Прэзідэнт Французскай Рэспублікі Жак Шырак.

Выкладчыцкая дзейнасць:

* Інстытут палітычных даследаванняў (Парыж): курс семінараў «Міжнародныя адносіны ў юрыдычнай інтэрпрэтацыі»
* Лектар у Нацыянальнай школе адміністрацыі (Парыж)
* Лектар у Ягелонскім універсітэце (Кракаў),
* Свабодны ўніверсітэт у Бжэска (Польшча): курс лекцый на польскай мове «Гісторыя палітычных ідэй з 18 стагоддзя да нашых дзён»

Памёр 17 ліпеня 2017 года ў Парыжы.

### Пасады

* 1978—1985: Настаўнік у дэпартаменце Усходнія Пірэнеі і ў Парыжы
* 1 лютага 1989 года прызначаны Сакратаром замежных спраў
* 1989—1992: Першы сакратар у Пасольстве Францыі ў Варшаве
* 1992—1995: Цэнтральная адміністрацыя Міністэрства замежных спраў, супрацоўнік Юрыдычнага аддзела
* 1995—1997: Дарадца ў Кабінеце Дзяржаўнага сакратара па пытаннях франкафоніі
* 1997—1999: Памочнік пры Генеральным сакратары Міністэрства замежных спраў
* 1999—2002: Дарадца, намеснік Кіраўніка дыпламатычнай місіі ў Дакары
* 2002—2005: Генеральны консул, дырэктар Французскага інстытута ў Кракаве
* 2005—2006: Дарадца Міністра юстыцыі па дыпламатычных пытаннях
* 2006—2009: Цэнтральная адміністрацыя Міністэрства замежных спраў, намеснік дырэктара Упраўлення кадраў
* снежань 2009—2013: Надзвычайны і Паўнамоцны Пасол Францыі ў Рэспубліцы Беларусь
* 2013—2016: Надзвычайны і Паўнамоцны Пасол Францыі ў Эстоніі  (фр.) (бел.

Узнагароды
----------

* Кавалер Нацыянальнага ордэна «За заслугі»
* Кавалер ордэна Ганаровага легіёна

Гл. таксама
-----------

* Стэфан Шмялеўскі

Зноскі
------

1. ↑  Michel Raineri // *(unspecified title)*
2. ↑
3. ↑  Новы пасол Францыі ў Беларусі прыедзе ў Мінск у кастрычніку
4. ↑  Каталог ЦНБ НАН Беларуси Архівавана 27 сакавіка 2022.
5. ↑  Посол Франции в Минске написал книгу «Чудотворные иконы Беларуси»  (руск.)
6. ↑  Пайшоў з жыцця Мішэль Рэнеры Архівавана 21 кастрычніка 2020. (руск.)

|  |  |
| --- | --- |
| ⚙️   У сацыяльных сетках | Твітэр |
| Слоўнікі і энцыклапедыі | OpenSanctions |
| Нарматыўны кантроль | SUDOC: 174619227 |